钦定古今图书集成/明伦汇编/官常典/第512卷 > 解元
## 钦定古今图书集成/明伦汇编/官常典/第512卷 > 解元

按《宋史》本传：“元字善长，保安军德清砦人。疏眉俊目，
猿臂，善骑射，起行伍，为清涧都虞候。建炎三年，隶大
将韩世忠麾下，擢偏将。世忠出下邳，闻金兵大至，士
皆骇愕。元领二十骑擒其生口，知敌动息。俄逢骑数
百，身自陷阵，横刺酋长坠马，馀皆遁去。授阁门宣赞
舍人。苗傅、刘正彦之变，从世忠追至临平，与战，贼势”
既衰，擒于浦城。四年三月，金人攻浙西，世忠治兵京
口，邀其归路，以海舰横截大江。金人出小舟数十，以
长钩扳舰，元在别舸，跃入敌舟，以短兵击杀数十人，
擒其千户。授忠州团练使，统制前军。继从讨闽寇范
汝为，转讨湖外诸盗。时刘忠据白面山，凭险筑垒，世
忠讨之，距贼营三十里而阵。元独跨马涉水，薄贼砦，
四顾周览。贼因山设望楼，从高瞰下，以兵守之，屯壮
锐于四山，视其指呼而出战。元既得其形势，归告世
忠曰：“易与尔若夺据其望楼，则伎穷矣。”世忠然之，遣
元率兵五百，长戟居中，翼以弓矢，自下趋高，贼众莫
支。乃据望楼，立赤帜，四面并进，贼遂平。改相州观察
使。绍兴四年，金人、伪齐合兵入侵，世忠自镇江趋扬
州，命元屯承州。金人至近郊，元度翼日必至城下，遣
百人伏要路，百人伏岳庙，自以四百人伏路隅，令曰：
“俟金人过，我当先出掩之。伏要路者，视我麾旗，则立
帜以待，金人必自岳庙走，伏者背出。”又决河岸遏其
归路，金人果走城下。伏发，金人进退无路，乃走岳庙，
元追之，获百四十八人，止遗二人。时城中兵不满三
千，金万户黑头虎直造城下约降。元匿其兵，以微服
出，伪若降者，金人稍懈。俄伏发，擒黑头虎。未几，金兵
四集，元战却之，追北数十里，金人赴水死者甚众。改
同州观察使。六年，从世忠出下邳，以数百骑破敌伏
兵，授保顺军承宣使。十年，略地淮阳，至刘令庄，骑才
三百，当敌骑数千。元挥戈大呼，众争奋，敌披靡。俄而
救至，后部疑惧，元回顾曰：“我在此，若等无虑。”众乃安。
转战自辰至午，敌退成列而还。加龙、神卫四厢都指
挥使。明年，世忠罢兵柄，为枢密使，以元为镇江府驻
札御前诸军都统制，以统其众。又明年，进侍卫亲军
马步军都虞候，寻授保信军节度使。卒，年五十四，赠
检校少保。